1933年4月13號，鄧肇堅、雷瑞德、雷亮、譚煥堂同埋林明勳等人為九巴建立公司架構，同時將南興巴士公司、泉興巴士公司同埋長美巴士公司合併，九龍汽車（一九三三）有限公司正式成立，同年6月11號地區專利生效，九巴接辦當時中華巴士同埋啟德巴士公司經營嘅共18條九龍同埋新界路線。公司成立初期有106部小型單層巴。當時嘅單層巴設有頭等軟座同埋二等硬座兩級。乘客想落車就要拉郁車頂嘅粗繩，敲響喺車頭司機旁邊嘅銅鈴，司機就會喺下一個巴士站停車。當時九巴車廠位於旺角水渠道（家下始創中心嘅位置）。